
Az enyhén értelmi fogyatékos tanulók helyzete a többségi osztályközösségekben

Célok: Egy illetve két enyhén értelmi fogyatékos tanulót integráló negyedikes és ötödikes osztályok szociogramjainak összevetését, elemzését tűztem ki célul. Olyan kérdésekre kerestem a választ, hogy vajon van-e különbség az enyhén értelmi fogyatékos tanulók elfogadásában az egy illetve két tanulót integráló osztályokban, vagy hogy milyen tényezők befolyásolják az osztályok szerkezeti típusainak alakulását.

Minta: 269 fő, 148 fiú, 121 lány, ebből 24 tanuló enyhén értelmi fogyatékos, 11 fiú, 13 lány. 8 negyedikes és 8 ötödikes osztályt vizsgáltam, amelyek 1 vagy 2 enyhén értelmi fogyatékos tanulót integrálnak.

Módszer: A szociogramok felrajzolását egy erre a célra fejlesztett szoftver, (Smetry) segítségével készítettem el, az elemzésük pedig a Mérei Ferenc által kidolgozott többszempontú szociometriai módszer segítségével végeztem.

Eredmények: Az egy illetve két tanulót integráló osztályok elemzése során négy esetben az egy tanulót integráló osztályok közösségét találtam érettebbnek és összetartóbbnak, négy esetben pedig a két tanulót integráló osztályok közösségét. Az egy illetve két tanulót integráló osztályok szociogramjainak szerkezete között sem találtam számottevő különbséget. Az osztályfok és a magányos tanulók összefüggését vizsgálva azt az eredményt kaptam, hogy míg a negyedikes integráltan tanulók 75%-a magányos, az ötödikeseknél ez az arány 25%. Az ötödikes osztályok szerkezetét egymástól elzárkózó csoportokkal jellemezhetjük, mégis harmadannyi a magányos, integrált tanulók száma. Az eredmények közül kiemelendő, hogy az ötödikes osztályok szerkezeti típusainak elemzése során beazonosítottam egy új szerkezeti típust: a klikkesedő közösséget. A tanulók társas helyzetét tekintve szembetűnő a különbség az integrált és a többségi tanulók között: a magányos, integrált tanulók négyszer annyian vannak, mint a magányos, többségi tanulók. A kohéziós mutatók és a szerkezei típusok közötti összefüggések az előfeltevéseim szerint alakultak: a halmazszerkezetű, laza szerkezetű, szétesett osztályokban a mutatók alacsony értékeket vesznek fel, a tömbszerkezetű vagy klikkesedő osztályok mutatói pedig magasabbak az átlagosnál. Fontos még kiemelni, hogy hogy az enyhén értelmi fogyatékos gyermekek között nem alakul ki kölcsönös kapcsolat, inkább a többségi gyermekek barátságát keresik.

